**Μετανάστευση στην ΕΕ: Συνεχής διολίσθηση προς την ακδροδεξιά**

Ένα ακόμα βήμα πίσω και μία τεράστια παραχώρηση στην ακροδεξιά και τις χώρες του Βίσενγκρατ κάνει η Ευρωπαϊκή Ένωση στο ζήτημα της μετανάστευσης. Η "νέα ατζέντα" της Κομισιόν για την προσφυγική κρίση καταργεί την υποχρεωτική ποσόστωση για την υποδοχή των προσφύγων στα κράτη μέλη της ΕΕ.

Η "ευρωπαϊκή αλληλεγγύη" για άλλη μια φορά αποδεικνύεται ένα υποκριτικό newspeak, που διυλίζει τα αιτήματα ασύλου και καταπίνει τις Μόριες, αυτή τη ντροπιαστική για την Ευρώπη κηλίδα των στρατοπέδων συγκέντρωσης, ενώ ο επίτροπος για την "Προώθηση του Ευρωπαϊκού Τρόπου Ζωής", αρμόδιος για το χαρτοφυλάκιο της μετανάστευσης και αντιπρόεδρος της Κομισιόν, Μαργαρίτης Σχοινάς κάνει φαιδρές διακηρύξεις για την "ώρα της κοινής ευρωπαϊκής μεταναστευτικής πολιτικής".

Η «κοινή ευρωπαϊκή μεταναστευτική πολιτική» ράφτηκε στα μέτρα των αντιλήψεων του κ. Όρμπαν, του κ. Σαλβίνι, του κ. Κουρτς, της κα. Λεπέν και τώρα πλέον και του κ. Μητσοτάκη. ΄Ένα άνετο ένδυμα για τη μισανθρωπική Ακροδεξιά, ένας ασφυκτικά στενός κορσές για τα ανθρώπινα δικαιώματα στα οποία ψευδεπίγραφα ομνύει η  Ε.Ε.

Η Κυβέρνηση αποδεικνύεται για άλλη μια φορά εξαιρετικά λίγη και πιστή στο δόγμα του "ναι σε όλα" στις Βρυξέλλες. Αρνούμενη πεισματικά να βάλει βέτο στο οτιδήποτε, ακόμα και στο ζήτημα της επίλυσης του προσφυγικού, αποδέχεται τον απάνθρωπο ρόλο της "ασπίδας" με πληθώρα πλέον παράνομων επαναπροωθήσεων και παραβιάσεων του διεθνούς ανθρωπιστικού δικαίου για το άσυλο και τη μετανάστευση.